b'\n_START_ARTICLE_\nTryffelit\n_START_SECTION_\nHistoria\n_START_PARAGRAPH_\nEgyptil\xc3\xa4iset tunsivat tryffelin ja valmistivat siit\xc3\xa4 ruokaa peitt\xc3\xa4m\xc3\xa4ll\xc3\xa4 tryffelin hanhenrasvalla ja keitt\xc3\xa4m\xc3\xa4ll\xc3\xa4. Antiikin kreikkalaiset ja roomalaiset liittiv\xc3\xa4t tryffeliin erilaisia terapeuttisia voimia. Keskiajalla tryffeli joutui hieman syrj\xc3\xa4\xc3\xa4n, koska ihmiset ep\xc3\xa4iliv\xc3\xa4t, ett\xc3\xa4 tryffeli on jonkinlainen paholaisen merkki, koska se el\xc3\xa4\xc3\xa4 maan alla eik\xc3\xa4 ole ilo silm\xc3\xa4lle.\n_START_SECTION_\nBiologia\n_START_PARAGRAPH_\nSaksalainen botanisti Albert Bernhard Frank teki ensimm\xc3\xa4isen\xc3\xa4 tieteellisi\xc3\xa4 tutkimuksia 1800-luvulla tryffeleiden biologiasta. H\xc3\xa4n selvitti, kuinka tryffelit kasvattavat sienirihmastoa, joka muodostaa symbioosin puun juurien kanssa. Rihmaston hieno ektomykorritsa ker\xc3\xa4\xc3\xa4 maaper\xc3\xa4st\xc3\xa4 vett\xc3\xa4 ja ravinteita sielt\xc3\xa4kin, minne puun juuret eiv\xc3\xa4t yll\xc3\xa4. Tryffeli saa taas puolestaan puulta sokeria ja yhteytt\xc3\xa4mistuotteita._NEWLINE_Koska tryffeli kasvaa kokonaan maan alla, sen on vaikea levitt\xc3\xa4\xc3\xa4 sieni-iti\xc3\xb6it\xc3\xa4. Sen takia tryffelille on kehittynyt voimakas houkutusaromi, joka houkuttelee esimerkiksi villisian kaivamaan ja sy\xc3\xb6m\xc3\xa4\xc3\xa4n ne. T\xc3\xa4ll\xc3\xa4 tavalla iti\xc3\xb6t p\xc3\xa4\xc3\xa4sev\xc3\xa4t levi\xc3\xa4m\xc3\xa4\xc3\xa4n uusille kasvupaikoille.\n_START_SECTION_\nTryffeli Suomessa\n_START_PARAGRAPH_\nSuomesta on l\xc3\xb6ydetty luonnonvaraisena viitt\xc3\xa4 eri tryffelilajia. Vuonna 2009 l\xc3\xb6ydettiin Puumalasta ja Joensuusta kalkkitryffeleit\xc3\xa4. Luonnonvaraisena ne kasvavat m\xc3\xa4nnyn juurissa._NEWLINE_Tryffelien kasvatusta Suomessa p\xc3\xa4\xc3\xa4tettiin tutkimusten perusteella yritt\xc3\xa4\xc3\xa4 Juvalla, Pertunmaalla ja R\xc3\xa4\xc3\xa4kkyl\xc3\xa4ss\xc3\xa4. Kentt\xc3\xa4kokeet alkoivat Juvalla vuonna 2006, miss\xc3\xa4 on my\xc3\xb6s toiminut Tryffelikeskus tammikuusta 2007 l\xc3\xa4htien.  Vuonna 2012 tarhaus onnistui ja Juvalla l\xc3\xb6ydettiin kes\xc3\xa4tryffeleit\xc3\xa4. N\xc3\xa4m\xc3\xa4 kes\xc3\xa4tryffelit kuuluvat arvokkaisiin mustiin tryffeleihin.\n_START_SECTION_\nViljely\n_START_PARAGRAPH_\nTryffeli\xc3\xa4 viljell\xc3\xa4\xc3\xa4n istuttamalla pellolle tryffelin rihmastolla ymp\xc3\xa4ttyj\xc3\xa4 tammen ja p\xc3\xa4hkin\xc3\xa4pensaan taimia. T\xc3\xa4rke\xc3\xa4\xc3\xa4 tryffelinviljelyss\xc3\xa4 on maaper\xc3\xa4n oikea pH ja kosteusolosuhteet. Ensimm\xc3\xa4isen sadon saamiseen menee useampi vuosi.'